Kawża C‑451/16

MB

vs

Secretary of State for Work and Pensions

(talba għal deċiżjoni preliminari,

imressqa mis-Supreme Court of the United Kingdom)

“Rinviju għal deċiżjoni preliminari – Direttiva 79/7/KEE – Ugwaljanza fit-trattament bejn irġiel u nisa fil-qasam tas-sigurtà soċjali – Skema nazzjonali tal-pensjonijiet tal-Istat – Kundizzjonijiet għar-rikonoxximent tal-bidla fil-ġeneru – Leġiżlazzjoni nazzjonali li tissuġġetta dan ir-rikonoxximent għall-annullament ta’ żwieġ preċedenti għal din il-bidla fil-ġeneru – Rifjut li tingħata pensjoni tal-irtirar tal-Istat lil persuna li tkun biddlet il-ġeneru tagħha fl-età tal-irtirar għal persuni tal-ġeneru miksub – Diskriminazzjoni diretta bbażata fuq is-sess”

Sommarju – Sentenza tal-Qorti tal-Ġustizzja (Awla Manja) tas‑26 ta’ Ġunju 2018

Politika soċjali – Ugwaljanza fit-trattament bejn irġiel u nisa fil-qasam tas-sigurtà soċjali – Direttiva 79/7 – Leġiżlazzjoni nazzjonali li tiċħad pensjoni tal-irtirar fil-kundizzjonijiet previsti għan-nisa lil persuna li tkun biddlet il-ġeneru tagħha legalment minn raġel għal mara minħabba l-eżistenza ta’ żwieġ preċedenti għal din il-bidla fil-ġeneru – Persuna f’sitwazzjoni komparabbli ma’ dik ta’ persuna li tkun żammet il-ġeneru tat-twelid tagħha u li tkun miżżewġa – Differenza fit-trattament – Inammissibbiltà

(Direttiva tal-Kunsill 79/7, Artikoli 3(1)(a), 4(1) u 7(1)(a))

Id-Direttiva tal-Kunsill 79/7/KEE tad‑19 ta’ Diċembru 1978 dwar l-implementazzjoni progressiva tal-prinċipju tat-trattament ugwali tal-irġiel u n-nisa fi kwistjonijiet ta’ sigurtà soċjali, b’mod partikolari l-ewwel inċiż tal-Artikolu 4(1) tagħha, moqri flimkien mat-tielet inċiż tal-Artikolu 3(1)(a) tagħha u mal-Artikolu 7(1)(a) tagħha, għandha tiġi interpretata fis-sens li tipprekludi leġiżlazzjoni nazzjonali li teżiġi li persuna li tkun biddlet il-ġeneru tissodisfa mhux biss kriterji fiżiċi, soċjali u psikoloġiċi, iżda wkoll il-kundizzjoni li ma tkunx miżżewġa ma’ persuna tal-ġeneru li hija tkun kisbet wara din il-bidla, sabiex tikkwalifika għal pensjoni tal-irtirar tal-Istat mill-età legali tal-bidu tal-irtirar ta’ persuni ta’ dan il-ġeneru miksub.

In-natura komparabbli tas-sitwazzjonijiet għandha tiġi evalwata mhux b’mod globali u astratt, iżda b’mod speċifiku u konkret b’teħid inkunsiderazzjoni tal-elementi kollha li jikkaratterizzawhom, fid-dawl b’mod partikolari tal-għan u tal-iskop tal-leġiżlazzjoni nazzjonali li tistabbilixxi d-distinzjoni inkwistjoni kif ukoll, fejn xieraq, tal-prinċipji u tal-għanijiet tal-qasam li fih taqa’ din il-leġiżlazzjoni nazzjonali (ara, f’dan is-sens, is-sentenzi tas‑16 ta’ Diċembru 2008, Arcelor Atlantique u Lorraine et, C‑127/07, EU:C:2008:728, punti 25 u 26; tas‑16 ta’ Lulju 2015, CHEZ Razpredelenie Bulgaria, C‑83/14, EU:C:2015:480, punti 89 u 90, kif ukoll tad‑9 ta’ Marzu 2017, Milkova, C‑406/15, EU:C:2017:198, punti 56 u 57, kif ukoll il-ġurisprudenza ċċitata).

F’dan il-każ, mill-indikazzjonijiet li jinsabu fid-deċiżjoni tar-rinviju jirriżulta li l-leġiżlazzjoni nazzjonali inkwistjoni fil-kawża prinċipali għandha bħala suġġett l-għoti tal-pensjoni tal-irtirar tal-Istat “tal-Kategorija A”, li għalih huma intitolati l-persuni li jkunu kisbu l-età legali tal-irtirar. B’hekk jidher li l-iskema statutorja tal-pensjoni tal-Istat inkwistjoni fil-kawża prinċipali tipproteġi kontra r-riskju tal-anzjanità billi tagħti lill-persuna kkonċernata dritt individwali għal pensjoni tal-irtirar miksuba abbażi tal-kontribuzzjonijiet li hija ħallset matul il-karriera professjonali tagħha, u dan irrispettivament mill-istatus matrimonjali tagħha.

Fid-dawl tal-għan u tal-kundizzjonijiet għall-għoti ta’ din il-pensjoni tal-irtirar, kif ippreċiżati fil-punt preċedenti, is-sitwazzjoni ta’ persuna li tkun biddlet il-ġeneru tagħha wara li tkun iżżewġet u dik ta’ persuna li tkun żammet il-ġeneru tat-twelid tagħha u li tkun miżżewġa huma għaldaqstant komparabbli.

Għalhekk għandu jiġi kkonstatat li l-leġiżlazzjoni nazzjonali inkwistjoni fil-kawża prinċipali tagħti trattament inqas favorevoli bbażat direttament fuq is-sess lil persuna li tkun biddlet il-ġeneru tagħha wara li tkun iżżewġet milli lil persuna li tkun żammet il-ġeneru tat-twelid tagħha u li tkun miżżewġa, minkejja li dawn il-persuni jkunu qegħdin f’sitwazzjonijiet komparabbli.

(ara l-punti 42 sa 44, 48, 53 u d-dispożittiv)